**lecţii de echitaţie**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

seara își trimite mesagerii

să îmbrace în vise storurile de la fereastra sufletului

colorate și fierbinți

ca anotimpul ăsta secetos

când și umbra ta mă arde în piept

oare o să te oprești

să-mi acoperi setea cu buzele tale verzi

să umpli cu aluna sânilor

fiecare cămăruță goală de dorul fructului oprit

sau o să treci la trap cu luna spre dimineața primului sărut

să rămână în urmă doar pulberea de rouă de pe copitele timpului

dur și avar

mă înfășor în coama nopții

și simt cârlionţii cum pictează

negru-abanos

un descântec în așternutul ielelor

\*\*\*

am tivit cerul cu speranţe

abia înţărcate

până mai ieri mânjii lor albaştri sugeau colostrul terrei

azi am dresat vântul să-ţi pot ieşi în cale

mâine voi urca în şea

împletind în coama norilor descântece de întuneric

în zori mă vei găsi adăpându-mi armăsarul la izvoarele luminii

adu-i jăratic în palme

prezentul se hrăneşte din trecutul ars de incertitudini

hai să urcăm pe crupa dimineţii

fără şei

va fi prima noastră lecţie de echitaţie

după mii de nopţi de desfătare

ioan grigoraș liliana trif